En 28-årig mand blev tirsdag idømt et års fængsel og en betinget udvisning fra Danmark - blandt andet for at gennemtæske en P-vagt og for at gå voldsamok i to forskellige swingerklubber

For en gæst på swingerklubben Cityswingers på Amager i København endte en fræk og hyggelig aften i klubben med, at han blev presset op ad en væg og fik op til ti knytnæveslag direkte i ansigtet, så blodet flød ud på swingerklubbens gulv.

Manden der svingede knytnæverne var en 28-årig gæst i klubben, der under besøget gik amok på en mand i 50'erne over en diskussion om en bortvisning af den 28-årige.

- Se nu, hvad du har fået mig til at gøre! Nu skal jeg i fængsel igen, skulle den ophidsede mand efterfølgende have råbt, før han stormede ud, tog sit tøj på og flygtede før politiet ankom til klubben.

Det kom frem under retssagen mod den 28-årige mand, der tirsdag var for retten.

Som en anden Hannibal Lector, blev den 28-årige mand tirsdag ført ind i retssalen i Københavns Byret. Har var iført et bælte, hvortil begge hans hænder var fastspændt, så han ikke kunne bruge hænderne til vold. Hans kortklippede sorte hår kunne på ingen måde skjule de lange hvide ar i hovedbunden, da hele fem betjente omringede ham på vej ind i retssalen. Der var ingen tvivl; der var tale om en farlig mand.

Retssagen skulle efterfølgende vise, at de voldsomme sikkerhedsforanstaltninger ikke var uden grund...

Dødstrusler i en anden swingerklub

Den 28-årige mand har en lang række domme bag sig; for røveriforsøg, narko, vold, gentagelsesvold, besiddelse af våben med mere.

Og tirsdag blev der så føjet en hele stribe af forbrydelser til listen.

Her blev han kendt skyldig i det voldelige overfald i Cityswingers på Amager, som fandt sted den 11. september 2014 omkring kl 23.30 om aftenen.

Men det var langt fra det eneste, han tirsdag blev dømt for.

Manden der selv indrømmer, at han færdes meget i swingerklubberne i København, stod den 18. august 2015 bag endnu et voldsomt optrin i en swingerklub. Denne gang i swingerklubben Adam og Eva i Vanløse, hvor den 28-årige blev nægtet adgang til klubben, fordi der tidligere havde været problemer med ham i klubben, hvor mange af gæsterne havde klaget over ham, og han derfor havde fået karantæne.

Men den afvisning ville han ikke finde sig i.

Den kvindelige receptionist, der havde vagten i klubben den pågældende aften, vidnede tirsdag i retten mod den 28-årige mand. Inden hun kom ind i retssalen, blev den tiltalte ført ud af salen af de fem betjente. Begrundelsen; vidnet turde ikke at vidne mod ham, hvis han var i salen og kunne se genkende hendes ansigt. Hun var så bange, at hun overvejede ikke at stille op som vidne.

Det kvindelige vidne fortalte i retten:

- Han blev afvist, fordi han havde karantæne fra klubben. Senere vendte han så tilbage igen og ventede på, at jeg lukkede en anden gæst ind. Så kom han løbende op ad trappen til 1. sal som et vildt dyr, men gæsten når lige akkurat at lukke døren foran ham.

Og så mistede den 28-årige besindelsen. Han begynder at hamre, slå og sparke på døren ind til klubben.

- Han råbte dødstrusler igen og igen. Han ville ikke ramme klubben. Han ville bare have mig udleveret. Han råbte, at han ville slå mig ihjel, forklarede den kvindelige receptionist.

Kvinden har efterfølgende måtte droppe at være receptionist i klubben, på grund af episoden.

Fik op mod 20 slag og spark med hætte over øjnene

Ud over de to episoder i swingerklubberne, blev den 28-årige tirsdag også dømt for;

- Indbrud og forsøg på tyveri hos en tandlægeklinik.

- Efter indbruddet at have opgivet falsk identitet overfor politiet.

- Under en retssag, at have kaldt en dommerfuldmægtig for 'en klam grønlænder', og at han 'fik kvalme at at se på hende, hendes ansigt og hendes gule hud'.

Og derudover blev han dømt i en sag om grov vold mod en P-vagt.

Det kom frem i retten, at P-vagten fik op mod 20 knytnæveslag, knæ og spark i hovedet efter en konfrontation med den 28-årige. En del af slagene faldt, mens P-vagten havde fået trukket en hætte ned over ansigtet, så han intet kunne se. Og efter P-vagten røg ned på asfalten, blev han desuden også sparket i hovedet.

P-vagt brækkede flere knogler i ansigtet

P-vagten fik ved overfaldet flere flænger i ansigtet og også flere brud på knogler i ansigtet.

En vidne til episoden sagde i retten, at 'han ville være død, hvis ikke vi havde stoppet det'.

Episoden med P-vagten takserede retten som grov vold.

Anklageren havde som en samlet dom til den 28-årige mand krævet minimum 12 måneders fængsel og en betinget udvisning af Danmark. Og det var præcis, hvad manden fik; et års fængsel og en betinget udvisning.

Hvor manden skal udvises til, hvis udvisningen på et tidspunkt skulle gøres ubetinget, er dog noget uklar. Han kom til Danmark fra det tidligere Jugoslavien, men da det i dag ikke længere eksisterer, vil en eventuel udvisning afhænge af, hvor man skønner hans hjemland er i dag, og om det er en del af EU.

Den dømte modtog ikke dommen med det samme, men udbad sig betænkningstid.

Og inden han - stadig med hænderne fikseret i bæltet omkring livet - blev ført ud af retssalen af de fem betjente, brølede han højt; 'ISLAMISK STAT!!'